बोले- वो उद्धव ठाकरे की राजनीति खत्म करना चाहते, 10 जून को NCP ज्वाइन करेंगे
Maharashtra Political Tussle - भाजपा के विधायक नितेश राणे ने शिवसेना सांसद (उद्धव गुट) संजय राउत को सांप बताया है। उन्होंने दावा किया कि संजय राउत राजनीतिक रूप से उद्धव ठाकरे को खत्म करना चाहते हैं
भाजपा के विधायक नितेश राणे ने शिवसेना सांसद (उद्धव गुट) संजय राउत को सांप बताया है। उन्होंने दावा किया कि संजय राउत राजनीतिक रूप से उद्धव ठाकरे को खत्म करना चाहते हैं। वे ठाकरे को धोखा देकर 10 जून को NCP में शामिल हो जाएंगे। NCP ज्वाइन करने के लिए संजय राउत ने एक शर्त रखी है, उन्होंने कहा है कि अगर अजीत पवार पार्टी छोड़ देते हैं तो वह NCP में शामिल हो जाएंगे।
नितेश राणे ने कहा कि जल्द ही संजय राउत NCP के मंच पर नजर आएंगे। हाल ही में जब शरद पवार ने NCP चीफ के पद से इस्तीफा दिया था तो लगभग सभी नेताओं ने उनसे इस्तीफा वापस लेने को कहा, लेकिन मैंने कहीं भी नहीं पढ़ा कि संजय राउत ने शरद पवार को फोन किया या इस्तीफा न देने की बात कही। इससे साफ हो रहा है कि वे उद्धव ठाकरे को राजनीतिक रूप से खत्म करने का प्रयास कर रहे हैं। मैं उद्धव ठाकरे को सिर्फ यह बताना चाहता हूं कि संजय राउत एक सांप है।
वहीं, नितेश राणे के इस बयान पर आदित्य ठाकरे ने कहा कि भाजपा नेताओं को ऐसे बयान देने के लिए पैसा मिलता है।
बता दें कि संजय राउत ने शरद पवार के NCP चीफ पद से इस्तीफा देने को देश और महाराष्ट्र की राजनीति में बड़ी घटना बताया था। न्यूज एजेंसी ANI से बात करते हुए संजय राउत ने कहा था कि अभी हमारी भूमिका इंतजार करने की है। पवार साहब का इस्तीफा उनकी पार्टी का आंतरिक मामला है।
शरद पवार ने चौथे दिन इस्तीफा वापस ले लिया था
2 मई को शरद पवार ने NCP अध्यक्ष पद से इस्तीफा दे दिया था। पार्टी कार्यकर्ताओं ने उनके यह फैसला वापस लेने की अपील की। इसके बाद 4 दिनों में ही उन्होंने इस्तीफा वापस ले लिया। 5 मई को प्रेस कॉन्फ्रेंस कर शरद पवार ने कहा कि मैं पार्टी कार्यकर्ताओं और नेताओं की भावनाओं का अपमान नहीं कर सकता। मैं कोर कमेटी में लिए गए फैसले का सम्मान करता हूं और अपना फैसला वापस लेता हूं। पढ़ें पूरी खबर...
कांग्रेस अध्यक्ष खड़गे ने पीएम मोदी को सांप कहा था
27 अप्रैल को कर्नाटक में चुनावी सभा के दौरान कांग्रेस अध्यक्ष मल्लिकार्जुन खड़गे ने प्रधानमंत्री नरेंद्र मोदी को जहरीला सांप कहा था। कलबुर्गी में खड़गे ने कहा- PM मोदी जहरीले सांप की तरह हैं। आप सोच सकते हैं कि यह जहर है या नहीं, लेकिन यदि आप उसे चखेंगे, तो आपकी मौत हो जाएगी।
बीजेपी नेताओं ने खड़गे के इस बयान पर आपत्ति जताई थी। कर्नाटक के मुख्यमंत्री बसवराज बोम्मई ने कहा था कि खड़गे के मन में जहर है। वहीं, केंद्रीय मंत्री स्मृति ईरानी ने कहा कि ये शब्द भले ही खड़गे जी के हो लेकिन ये आस्था, ये विष गांधी खानदान का है।
विवाद बढ़ने पर सफाई दी थी
खड़गे के इस बयान पर विवाद हुआ तो उन्होंने सफाई देते हुए कहा- कि मैंने यह उनके (PM मोदी) बारे में नहीं कहा है। मैं कहना चाह रहा था कि उनकी विचारधारा सांप की तरह है, जिसे चाटने की कोशिश करेंगे तो मौत होनी तय है। बाद में उन्होंने कहा- अगर मेरे बयान से किसी को ठेस पहुंची हो, किसी को दुख पहुंचा हो तो मैं उसके लिए खासतौर पर खेद व्यक्त करूंगा। पढ़ें पूरी खबर...
इससे जुड़ी अन्य खबरें भी पढ़ें...
पवार ने इस्तीफे में लिखा- लगातार यात्रा मेरी जिंदगी का हिस्सा
शरद पवार ने मंगलवार को इस्तीफे में लिखा, 'मेरे साथियों! मैं NCP के प्रेसिडेंट का पद छोड़ रहा हूं, लेकिन सामाजिक जीवन से रिटायर नहीं हो रहा हूं। लगातार यात्रा मेरी जिंदगी का अटूट हिस्सा बन गया है। मैं पब्लिक मीटिंग और कार्यक्रमों में शामिल होता रहूंगा। लोगों की समस्याएं सुलझाने के लिए मैं हर वक्त काम करता रहूंगा। लोगों का प्यार और भरोसा मेरी सांसें हैं।' पूरी खबर यहां पढ़ें...